Vejret har i dag vist sig fra sin pæne side med solskin og temperaturer på over 20 grader. Og det får både turister og nordjyder til at tage ud for at nyde solen. - Der er simpelthen et leben uden lige, og det er bare fantastisk og mærke den stemning, der er både her i havnen og i resten af byen, siger René Zeeberg, Direktør, Turisthus Nord. Denne weekend er den første weekend, hvor Skagen og resten af turistbranchen virkelig mærker turisterne komme – det er kort sagt starten på sommeren og sæsonen. - Kristi himmelfartsferien er en af de helt store weekender i Skagen, som er helt på højde med sommermånederne, siger René Zeeberg. I går ankom omkring 100 sejlbåde ved kapsejladsen Skagen Race, og mange af lystsejlerne tilbringer weekenden på Grenen. - Sejlerne kommer her til. De har en god sejlads over, og så har de en fest her, og det mærker vi, og det er rigtig positivt, siger René Zeeberg. I disse første sommerdage er der over 35.000 turister i gaderne og på havnen i Skagen. - Det her er begyndelsen på sommeren for os i Skagen. Men ikke for turismen, for dem har vi hele året rundt, siger René Zeeberg, Direktør, Turisthus Nord.

Referat:
Sommeren og Kristi himmelfartsferien er over Nordjylland, og det betyder turister og is i store mængder.